Почитувани претставници на медиумите,

На крајот на година и почетокот на новата 2023 година би сакал да се заблагодарам на вас како претставници на медиумите за соработката што ја имавме изминатата година.

Буџетот на Министерството за животна средина и просторно планирање за 2023 година, иако навидум е мал, сепак за разлика од 2019 година кога изнесуваше некаде околу 556 милиони денари, видно е зголемен и основниот буџет за 2023 година изнесува 977 милиони и 540 илјади денари.

Изминатиот период полн со предизвици и соочувања, две глобални кризи една по друга, прво здравствена, потоа енергетска, бараше многу мудрост, трпение и многу креативност од нас како Влада за да можеме одговорно и соодветно да ги распределиме финансиските средства со што ќе ја оправдаме довербата од граѓаните, а во исто време ќе овозможиме и економски развој и секако и ќе ја заштитите животната средина .

Но минатата година беше година на големи проекти во животната средина што ќе остават белег на оваа земја. Чистење и транспортирањето на линданот и неговите изомери од малата депонија во Охис, зголемување на територијата на заштитени подрачја во државата на 13.9%, виден напредок во проектирањето и реализација на големи инфраструктурни проекти во областа на водите и отпадот и сл.

Буџетот и за наредната 2023г. е проектиран во тој правец. Колку и да звучи застарено, сепак се уште како држава се бориме секое населено место да има чиста вода за пиење и да има соодветен систем за управување со отпад.

Со новиот буџет на Министерството за животна средина и просторно планирање за 2023 година ја заштитуваме и унапредуваме животната средина, вложуваме во подобра иднина за граѓаните преку изградба на нови пречистителни станици, чиста вода за пиење, решавање на проблемот со отпадот и одржливо управување со природните вредности и биодиверзитетот со кој ќе овозможиме заштита, но и и социо-економски развој на државата и локланите заедници.

Ова се нашите сериозни заложби преку реални и остварливи проекти коишто ќе бидат имплементирани со помош на основниот вкупен буџет на Министерството, како и со искористување на сите средства обезбедени од донации и заеми.

Во однос на проектирањето на основниот Буџетот за 2023 година, сакам да истакнам дека, покрај покривање на основите трошоци за функционирање на Министерството, обезбедивме средства за справувањето со историскиот отпад во што со децении не е вложен ниту еден денар. Ние продолжуваме да инвестираме во оваа област, и покрај донаторските средства како домашна контрибуција обезбедивме **32 милиони денари** буџетски средства се наменети за реализација на проектот **Ремедијација на почвата контаминирана со изомери на HCH - линдан во кругот на ОХИС**.

Со цел да се делува превентивно и да се спречи можно загадување на површински и подземни води од депонијата близина на Југохром, во буџетот се предвидени **9 милиони и 150 илјади денари** за функционирање на **пречистителната станица во с.Јегуновце**, а **за оградување и покривање на депонија со арсен и антимон во с.Лојане, ЛИПКОВО** обезбедени се 14 милиони денари.

За **Управување и заштита на водите обезбедени се** 203 милиони денари, а за проекти на Министерството со кои ќе им помогнеме на општините во поставување на системи за **третман на отпадните води** 252 милиони и 120 илјади денари.

Од буџетот за капитални инвестиции, за **Програмата за води која ја носи Владата на РСМ**  се наменети 40 милиони денари, а за **програмата за фосилни горива** се наменети 20 милиони и 840 илјади денари.

Како Министерство од буџетот за 2023г. и понатаму одвојуваме средства за санација на **Колекторски систем за Охрид и Струга** за да се спречи натамошно излевање на фекалии во водите на Охридското Езеро за што се планирани 40,4 милиони денари, **а 7,1 милион** денари за набавка на резервни делови и **одржување на Хидросистемот во Дојранско Езеро.**

**4 милиони** за Студија за валоризација на природни вредности за НП МАВРОВО и Изработка на план за управување со НП МАВРОВО**, а 3 милиони денари** за прогласување на Јабланица за заштитено подрачје.

Средства во висина **56 милиони денари** се наменети за изработка на **Новиот просторен план на Република Северна Македонија**.

**За одржување на државниот мониторинг систем** се предвидени средства во висина од **18,4 милиони денари, но тоа се средства од основниот буџет,** а најголемиот дел на средставата во оваа област се обезбедени преку **два ИПА проекти, од кој еден за имплементација на директивите за воздух за што се обезбедени 1,5 милиони евра и вториот за набавка на опрема за мониторинг станиците што ќе бидат иимплементирани 2023 г.**

**Она во што имаа голем напредок е Програмата за инвестиции во животната средина 2023 г**одина. Годинава таа ќе биде проектира кон поддршка на општините. За 2023 година има видно зголемување на средствата за оваа програма. Од 98 милиони во 2022г, тие се зголемија на **352.000.000 денари**. Од овие средства**, 120 милиони** се од надоместокот за употреба на биоразградливи кеси, а другите се од надоместокот при регистрација на возила.

Овие средства ќе бидат наменети, пред се, за поддршка на општините за изработка на проектна документација и реализација на капитални инфраструктурни проекти за водоснабдување, одведување и пречистување на отпадни води, како и воспоставување на системите за регионално управување со отпадот и поддршка на примарната селекција на домаќинствата.

Но кога зборуваме за средства што во 2023 година ќе се инвестираат во животната средина, сакам да истакнам неколку поенти и да разбијам неколку предрасуди.

Прво, целата измината година, свесни дека средствата од основниот буџет се ограничени, напорно работевме во изнаоѓање на дополнителни извори за финансирање и слободно можам да кажам дека реализацијата на најголемите капитални инфраструктурни проекти, што бараат и големи финсиски средства што неможеме да ги обезбедиме од централниот буџет ги обезбедивме преку донаторски средства и преку кредитни линии.

* **За пречистителната станица во Град Скопје** обезбедени се **126 милиони евра заем** од Европската Инвестициона Банка (се очекува добивање грант од WBID во вредност од 70 милиони евра, за кои треба да се одлучи дали истите да се користат за намалување на заемот или зголемување на инвестицијата).
* **50 милиони евра заем од Европската Инвестициона Банка** (ЕИБ) за помош на општините за **изградба на водоводни мрежи, одведување и прочистување на отпадни води.** На овој начин ќе обезбедиме средства не само за големите градови туку за сите и најмалите општини. Но согласно заемот од ЕИБ, **МЖСПП обезбедува од буџетот 5 милиони денари за надомест за формирање на проектна единица за 6 лица кои ќе бидат ангажирани по договор на дело**
* **55 милиони евра заем од Европска Банка за Обнова** **и Развој** за “Воспоставување на регионален систем за управување со отпад“, согласно заемот **МЖСПП обезбедува од буџетот 5 милиони денали за надомест за формирање на проектна единица за 6 лица кои ќе бидат ангажирани по договор на дело.**
* Значајна сума, **над 110 милиони евра** се обезбедениод европските фондови, односно **од ИПА2 програмата.**
* **Донација** во вредност од **6 милиони евра преку SECO** од Швајцарската Амбасада.
* Дополнително планирано е потпишување на договори со **GEF за СТАР 7 проектот** – Продолжување на активностите за Шар Планина – Еко-системски услуги, мониторинг заштита на биолошката разновидност
* **Донација од Швајцарската Влада** – Проект за подземни води во вредност од **11 милиони швајцарски франци.** Дополнително договорот да се потпише во текот а 2023 година. Времетраење од 10 години.

Исто така, треба да имаме предвид дека во програмите на другите министерства исто така се проектирани средства наменети за проекти со кои се обезбедува заштита на животната средина.

Да заклучам. Животната средина бара интерсекторска соработка, а Министерството за животна средина и јас како министер цврсто стоиме на позициите дека животната средина треба да биде приоритет во сите инстерсекторски политки, и да биде дел од финансиските планови на сите изнституции бидејќи без здрава животна средина нема ни здрава нација. Но исто така, како некој кој потекнува од финансискиот сектор знам дека финансии има, но треба многу напор, желба и умешност не само да се обезбедат истите туку уште повеќе да се реализираат. Затоа да покажеме политичка зрелост и умешност за доброто на сите да изнаоѓаме решенија, а не да отвараме нови проблеми.

Заштитата на животната средина не подразбира само проекти и финансии, туку е начин на живеење и работење.